SENA ตั้งเป้ารายได้ปี 60 โต 20% หลังรับรู้ยอดโอนโครงการใหญ่ 1.4 พันลบ.
SENA ตั้งเป้ารายได้ปี 60 โต 20% หลังรับรู้ยอดโอนโครงการ “เดอะนิช ไพรด์ ทองหล่อ-เพชรบุรี” มูลค่า 1.4 พันลบ.
1 ก.ย. 2559

นางสาวอธิกา บุญรอดชู ผู้จัดการอาวุโส ฝ่ายจัดสรรเงินทุนและการลงทุน บริษัท เสนาดีเวลลอปเม้นท์ จำกัด (มหาชน) หรือ SENA เปิดเผยว่า บริษัทตั้งเป้าหมายรายได้ปี 60 จะเติบโตราว 20% จากปีนี้ โดยจะมีการรับรู้ยอดโอน (Backlog) โครงการเดอะนิช ไพรด์ ทองหล่อ-เพชรบุรี มูลค่า 1.4 พันล้านบาท รวมถึงการปลดล็อกการถือครอง 5 ปีของโครงการรถยนต์คันแรกปลายปีนี้ เชื่อว่าจะส่งผลดีต่อความต้องการซื้ออสังหาริมทรัพย์ในปีหน้า โดยเฉพาะในกลุ่มลูกค้าระดับกลางถึงล่าง
ทั้งนี้บริษัทเตรียมเปิดโครงการใหม่ในปีหน้าในจำนวนใกล้เคียงกับปีนี้ที่ 7 โครงการ แต่มูลค่าจะสูงกว่าปี 59 ที่มีมูลค่าโครงการใหม่รวม 4.69 พันล้านบาท ซึ่งน่าจะทำให้ยอดขายเติบโตต่อเนื่อง และวางงบลงทุนซื้อที่ดิน 1-1.2 พันล้านบาท เน้นทำเลในกรุงเทพฯ-ปริมณฑล จากปีนี้ที้ใช้งบซื้อที่ดินราว 800-1,000 ล้านบาท
สำหรับผลการดำนินงานในปี 59 บริษัทว่าคาดรายได้และยอดขายน่าจะเติบโตทะลุเป้าหมายที่วางไว้ ที่ 3.5 พันล้านบาท และ 4.5 พันล้านบาท ตามลำดับ จากช่วง 8 เดือนแรกของปีมีรายได้แล้ว 2.9 พันล้านบาท และยอดขาย 3.1 พันล้านบาท จากปัจจุบันมียอดขายรอโอน (Backlog) อยู่ที่ 2,900 ล้านบาท คาดว่าจะรับรู้รายได้ในปีนี้ราว 1,500 ล้านบาท ขณะที่ในครึ่งปีหลังนี้เตรียมเปิดโครงการคอนโดมิเนียม 4 โครงการ มูลค่า 2.2 พันล้านบาท
นอกจากนี้ มองตลาดอสังหาริมทรัพย์ โดยเฉพาะคอนโดมิเนียมยังมีความต้องการสูง ซึ่งบริษัทมีสัดส่วนรายได้จากคอนโดมิเนียมถึง 73% และบ้านเดียว 27% และแม้ว่าการแข่งขันในอุตสาหกรรมจะสูง แต่บริษัทฯได้มีการออกเคมเปญและโปรโมชั่นเพื่อกระตุ้นกำลังซื้ออย่างต่อเนื่อง
ส่วนแนวโน้มผลประกอบการในไตรมาส 3/59 คาดว่าจะดีกว่าช่วงเดียวกันของปีก่อน หลังจากที่บริษัทได้มีธุรกิจพลังงานไฟฟ้าโซลาร์เข้ามาเสริม ซึ่งมีกำลังการผลิตราว 46.5 เมกกะวัตต์ ที่จะสามารถรับรู้มาเป็นกำไรสุทธิทันที อีกทั้งยังมีโครงการเหลือขายอีก 6 พันล้านบาท เชื่อว่าในปีนี้จะสามารถทยอยขายได้ราว 15-20% แบ่งเป็นคอนโดมิเนียม มูลค่ากว่า 2.4 พันล้านบาท และเป็นแนวราบ มูลค่ากว่า 3.2 พันล้านบาท
“ในช่วงเดือน พ.ย.นี้ เราจะมีสรุปแผนการดำเนินงานในปี 60 อีกครั้ง ซึ่งน่าจะแจ้งให้ทราบได้หลังการประชุมบอร์ดเสร็จสิ้น แต่อย่างไรก็ตามปีนี้ไม่มีแนวคิดในการลงทุนโซลาร์ฟาร์ม เนื่องจากอยู่ระหว่างรอภาครัฐเปิดประมูลรอบใหม่”น.ส.อธิกา กล่าว